《蜂蚁》
宋代·李石

乳蜂十蚁围，小蜂两翼弱。
三蚁制蜂首，四蚁曳蜂脚。
三蚁相后前，捍圉行且却。
蜂母正凭怒，有虿无敢作。
相视母子心，如被蛇豕虐。
蚁行蜂母随，众力岂易拨。
彼嫌大树小，且幸神龙涸。
自谓无谁何，利吻得所嚼。
蝇虎伺其便，儇然才一跃。
中道取蜂去，意外可遥度。
蚁群不自量，出力互相搏。
蝇虎跳掷高，细碎纷迸落。
余党尚未解，尺寸归路邈。
三帅本伐戴，反为郑所掠。
孟明意取郑，二{左肴右竖}遭晋薄。
世路蜂蚁群，巇险逞攘攫。
向来驺虞仁，未似蚁虎恶。
吾诗傥可佩，捧腹聊一噱。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。